ചെളിക്കുളമായി കലവൂര് കനാല്ത്തീര റോഡ് മുഹമ്മ: കലവൂര് പാലം മുതല് തെക്കോട്ടുള്ള കനാല്ത്തീര റോഡ് ചെളിക്കുളമായതിനാല് കാല്നടയാത്ര പോലും ദുരിതത്തിലായി ബുദ്ധിമുട്ടുകയാണ് പ്രദേശവാസികള്. കലവൂര് എ.എന് കോളനി ബണ്ട് പൊളിച്ചു പുതിയ പാലം നിര്മിച്ചപ്പോള് അപ്രോച്ച് റോഡിനായി ഇറക്കിയ പൂഴി റോഡിലേക്ക് ഒലിച്ചിറങ്ങി കാല്നടയാത്ര പോലും സാധ്യമല്ലാത്ത രീതിയില് ചെളിക്കുളമായി മാറിയിരിക്കുകയാണ്. കനാല് നവീകരണ പ്രവര്ത്തനങ്ങളുടെ ഭാഗമായി അശാസ്ത്രീയമായി നടത്തിയ നിര്മാണ പ്രവര്ത്തനങ്ങള് മൂലം റോഡിന്റെ ഒരു വശം കനാലിലേക്കു ഇടിഞ്ഞ് ഇവിടെ അപകടം പതിയിരിക്കുന്നു. ഇവിടെ സ്ഥാപിച്ചിട്ടുള്ള വഴിവിളക്കുകള് കത്താതായിട്ട് മാസങ്ങളായി. ഇതും അപകടത്തിനു കാരണമാണ്. നിരവധി ഇരുചക്രവാഹനങ്ങളടക്കമുള്ള വാഹനങ്ങളും കാല്നടയാത്രക്കാരും സഞ്ചരിക്കുന്ന റോഡിന്റെ ശോച്യാവസ്ഥ പരിഹരിച്ചു സഞ്ചാരയോഗ്യമാക്കണമെന്നാണ് നാട്ടുകാരുടെ ആവശ്യം. ഇതിനു പരിഹാരം ഉണ്ടായില്ലെങ്കില് ജനകീയ സമരം സംഘടിപ്പിക്കുവാനൊരുങ്ങുകയാണ് പ്രദേശവാസികള്.